Ruginiai (Kretinga)

Ruginiai – kaimas Kretingos rajono savivaldybės centrinėje dalyje, 16 km į šiaurės vakarus nuo Kretingos. Kaimo žemes iš visų pusių juosia miškai: šiaurėje ir rytuose – Mestinės, pietuose ir pietvakariuose – Girės, vakaruose – Rūtų daržo, skiriantys nuo aplinkinių gyvenviečių. Centrine kaimo dalimi teka Skroblupis (kairysis Akmenos intakas). Iš kaimo žemių pietvakarinės dalies išteka Šakalė ir jos kairysis intakas – Puplesinis. Pietvakariniu žemių pakraščiu praeina geležinkelis Kretinga–Šiauliai ir plentas Kretinga–Salantai. Kaimą kerta žvyrkelis Aukštkalviai–Ruginiai–Sungailai. Ruginių senosios kapinės, vadinamos Senkapiais, Marų kapeliais (XVIII–XIX a.).

Etimologija 

Kaimo pavadinimas kilo iš asmenvardžio Ruginis daugiskaitinės formos.

Istorija 

XVIII a. Asteikių kaimo vakariniame pakraštyje, iškirsto miško plėšininėje žemėje susiformavo Ruginių kaimas, pirmą kartą paminėtas 1769 m. Kretingos grafystės inventoriuje.

Kaimas priklausė Kretingos valsčiui ir Kretingos parapijai. 1771 m. jame buvo 15 kiemų. XIX a. kaimui priklausančiame miške atsirado vienkieminis Ruginių Medsėdžių užusienis. Panaikinus baudžiavą, Kretingos dvarui likusiai žemei administruoti buvo įkurtas Ruginių palivarkas.

1923 m. kaime buvo 18, o dvare – 2 kiemai.. Lietuvos žemės reformos metu dvaras išparceliuotas, jo žemė išdalinta kumečiams ir kariams savanoriams, kurie naująją gyvenvietę pavadino Duoniais. Tarpukariu buvo įkurta Ruginių seniūnija, priklausanti Kretingos valsčiui, atidaryta Ruginių pradžios mokykla, veikusi ir pokario metais.

Pokariu aplinkiniuose miškuose veikė Lietuvos partizanų Kardo rinktinė. 1950 m. birželio 19 d. prie Ruginių pradinės mokyklos į stribų ir enkavedistų pasalą pateko keturi partizanai. Mūšio metu jų vadas, Kardo rinktinės štabo žvalgybos viršininkas Stasys Jonauskas–Simonas su kitu partizanu, nušovę porą stribų, pasitraukė į mišką, o Steponas Motiejauskas–Tamošius iš Kūlupėnų ir Kazys Viskantas iš Nasrėnų, negalėdami prasiveržti iš apsupties žiedo, nusišovė.

Po sovietinės melioracijos kaimo gyventojai XX a. 8 dešimtmetyje buvo iškeldinti, o jų sodybos nugriautos.

Gyventojai

Žymūs žmonės 
Gimė
1897 m. liepos 13 d. – Stasys Jurgutis, Lietuvos karinis veikėjas, pulkininkas;
1941 m. rugpjūčio 31 d. – Valentinas Kiauleikis, inžinierius-matematikas, informacinių technologijų specialistas, mokslininkas, Kauno technologijos universiteto dėstytojas.

Šaltiniai 

Kretingos rajono savivaldybės gyvenvietės